AbeZimbabwe eSouth Africa Bathi Kayithenge Ukudla Imali Yedili LikaMongameli Mugabe
AbeZimbabwe Community in South Africa bathi kuyethusa ukubona umongameli esiba lesibindi sokuthatha isigidi samadola ezijabulisa kukanti izinkulungwane zabantu elizweni basendlaleni eyesabekayo.
JOHANNESBURG — Iqula lenhlanganiso zabeZimbabwe ezikazulu lezamabandla ezombusazwe kweleSouth Africa selisole kakhulu inyathelo leZanu PF loMongameli Mugabe lokuhlela ukusebenzisa amadola afika isigidi ($1 million) egigini lokuthakazelela iminyaka eyisitshiyagalolunye lambili (92 years) umonganmeli ezelwe. Leliqula luqhube umhlangano labezindaba eJohannesburg ngoLwesihlanu, laselihambisa ugwalo lwezikhalazo ehofisini yomeli weZimbabwe kweleSouth Africa likhuthaza uMugabe ukuthi athathe limali athengele ukudla izigidi zabantu beZimbabwe abalambayo. Inhlanganiso lezi zichaze idili eliqoqwe yiZanu pf njengokudlaliswa kwemali, ubutshapha, ukunganaki lokwehluleka ukubusa. Umgcinisihlalo wenhlanganiso yeZimbabwe Community in South Africa umnumnzana Ngqabutho Mabhena uthi kuyethusa ukubona umongameli esiba lesibindi esingaka esokuthatha isigidi samadola ezijabulisa kukanti izinkulungwane zabantu elizweni basendlaleni eyesabekayo. Uhulumende usanda ukumemezela ukuthi udinga amadola ayibhiliyoni lengxenye ($1.5 billion) yokudingela ukudla abantu abedlula izigidi ezimbili (2.4 million) abadla imbuya ngoluthi ngenxa yendlala ka El Nino. Inhlanganiso ye UNICEF yona ithi kudingeka amadola ayizigidi ezilitshumi lambili ($12 million) eyabantwana nje kuphela asebesidla ingqweqwe zomlomo ngalindlala. Umgcinisihlalo weMDC –Green kwele South Africa umnumnzana Leonard Dube uthi uMugabe usaselalo ithuba lokuvimba ukuchithwa kwale imali ukuze isetshenziswe ekulwiseni indlala elizweni. ", Lezi inhlanganiso sezilobe ugwalo lwezikhalazo zalusa ehofisini yomeli weZimbabwe kweleSouth Africa. Umkhokheli webandla leLiberal Democrats kweleSouth Africa umnumnzana Vusumuzi Sibanda uthi kusegcekeni okomtshayeli wethalakitha okumunyethwe yilolugwalo. Isiphathamandla sebendla leZAPU kweleSouth Africa mnumnzana Future Msebele yena uthi kuyadanisa kakhulu okwenziwa nguMugabe lebandla lakhe. Inhlanganiso ezisekela ugwalo olusiwe ehofisini yomeli weZimbabwe kweleSouth Africa zigoqela ezombangazwe eye Liberal Democrats, eyeZapu, eyeZimbabwe Communist Party, eye MDC Green, lenhlanganiso zikazulu ezibalisa eyeZimbabwe Community in South Africa, MIWUSA leye ZARU.